AWC บวก 3% ลุ้นผลงาน Q4 โตเด่น หลังคลายล็อกดาวน์-เปิดเมืองหนุน
AWC บวก 3% โบรกฯชูเป้า 6.55 บ. คาดผลงานไตรมาส 4 โตเด่น มองกลุ่มธุรกิจโรงแรมฟื้น หลังรัฐคลายล็อกดาวน์และมีแผนการเปิดเมืองต่อเนื่อง
4 ต.ค. 2564

ผู้สื่อข่าวรายงานว่าวันนี้ (4 ต.ค. 2564) ราคาหุ้นบริษัท แอสเสท เวิรด์ คอร์ป จำกัด (มหาชน) หรือ AWC ณ เวลา 12:24 น. อยู่ที่ระดับ 4.64 บาท เพิ่มขึ้น 0.14 บาท หรือ 3.11% โดยทำจุดสูงสุดที่ 4.66 บาท และทำจุดต่ำสุดที่ 4.56 บาท ด้วยมูลค่าการซื้อขาย 249.16 ล้านบาท

บล.กสิกรไทย ระบุในบทวิเคราะห์ (4 ต.ค. 2564) โดยฝ่ายวิจัยคาดว่ากำไรผ่านจุดต่ำสุดในไตรมาส 3/2564 และจะมีแนวโน้มดีขึ้นในไตรมาส 4/2564 และมองบวกในระยะยาว โดยกลุ่มธุรกิจโรงแรมคาดว่าจะฟื้นตัวดีขึ้นหลังภาครัฐผ่อนคลายมาตรการล็อกดาวน์และมีแผนการเปิดเมืองต่อเนื่องในไตรมาส 4/2564 ดังนั้น ถือเป็นหุ้นกลุ่ม Reopening ที่ราคายังต่ำกว่าระดับระลอก 4 และก่อนเกิดโควิด ทั้งนี้แนะนำ “ซื้อ” ราคาเป้าหมาย 6.55 บาท
 